HIRDETMÉNY
A kifüggesztés napja: 2010. június 18.
Ügyiratszám: XXI/443/3/2010.
Tárgy: genetikailag módosított burgonya termesztési és forgalomba hozatali tilalma
A keményítő amilopektin-tartalmának növelése céljából a géntechnológiával módosított burgonyatermék (Solanum tuberosum L. EH92-527-1 vonal) ügyében a géntechnológiai tevékenységről szóló 1998. évi XXVII. törvény 11/B. §-a alapján hivatalból indított védzáradéki eljárásban az Országos Gyógyszerészeti Intézet szakhatósági állásfoglalását, valamint a Környezetvédelmi és Vízügyi Minisztérium szakhatósági állásfoglalását is figyelembe véve a földművelésügyi és vidékfejlesztési miniszter, mint géntechnológiai hatóság határozatot hozott, melyben a keményítő amilopektin-tartalmának növelése céljából a géntechnológiával módosított burgonyaterméknek (Solanum tuberosum L. EH92-527-1 vonal) a 2001/18/EK európai parlamenti és tanácsi irányelv szerint Magyarország területén történő forgalomba hozatalát és felhasználását a tilalom visszavonásáról szóló rendelkezés közzétételének napjáig tartó hatállyal megtiltotta. A határozat a Földművelésügyi és Vidékfejlesztési Minisztériumban (Budapest, Kossuth Lajos tér 11.) megtekinthető, továbbá megjelent a Földművelésügyi és Vidékfejlesztési Értesítő LXI. évfolyamának 2. számában.

Határozat ellen fellebbezésnek helye nincs. Jogszabálysértésre hivatkozással a határozat bírósági felülvizsgálata kérhető. A Fővárosi Bírósághoz címzett keresetlevelet a határozatnak a közigazgatási hatósági eljárás és szolgáltatás általános szabályairól szóló 2004. évi CXL. törvény 78. §-ának (10) bekezdése szerinti közlésétől számított harminc napon belül lehet benyújtani a Földművelésügyi és Vidékfejlesztési Minisztérium Mezőgazdasági Főosztályához vagy ugyanehhez a szervhez címezve (1055 Budapest, Kossuth Lajos tér 11.) ajánlott küldeményként postára adni.

